Atklāta konkursa 
[bookmark: _Hlk149835394]“Rīgas valstspilsētas ielu seguma periodiskās atjaunošanas darbi”
 ID Nr. CAIP 2025/08

Atbildes uz 14.01.2026. iesniegtajiem jautājumiem 


	1.jautājums: Par asfaltbetona segumu
Iepirkuma nolikuma 3.5. apakšpunktā, 3.6. apakšpunktā, 3.7. apakšpunktā un 3.8. apakšpunktā citastarp ir izvirzītas prasības attiecībā uz pieredzi asfaltbetona seguma izbūves, pārbūves vai atjaunošanas darbu veikšanā.
Lūdzam apstiprināt, ka ar asfaltbetonu iepirkuma nolikuma izpratnē jāsaprot karsto asfaltu un līdz ar to attiecīgo pieredzi var apliecināt arī ar šķembu mastikas asfalta seguma izbūves, pārbūves vai atjaunošanas darbiem.
Atbilde:
Komisija apstiprina, ka pieredzi var apliecināt arī ar šķembu mastikas asfalta seguma  izbūves, pārbūves vai atjaunošanas darbiem.


2.jautājums: Par akmens un/vai granīta bruģa segumu
Iepirkuma nolikuma 3.5. apakšpunktā citastarp ir izvirzītas prasības attiecībā uz akmens/granīta bruģa seguma izbūves darbu veikšanu, un iepirkuma nolikuma 3.6. apakšpunktā, 3.7. apakšpunktā un 3.8. apakšpunktā citastarp ir izvirzītas prasības attiecībā uz granīta bruģa seguma izbūves darbu veikšanu. 
Lūdzam apstiprināt, ka kaltā zviedru bruģa segums tiks uzskatīts par granīta bruģa segumu.

Atbilde:
Komisija apstiprina, ka kaltā zviedru bruģa segums tiks uzskatīts par granīta bruģa segumu.


3.jautājums: Par jēdzienu “izbūve”
Iepirkuma nolikumā tiek konkrēti nošķirti iespējamie pieredzi apliecinošie darbu veidi. Tā, piemēram, iepirkuma nolikuma 3.5. apakšpunktā attiecībā uz asfaltbetona seguma būvdarbiem tiek ļauts pieredzi apliecināt gan ar konkrētā seguma izbūves, gan ar pārbūves, gan ar atjaunošanas darbiem, savukārt tajā pašā punktā attiecībā uz betona bruģa seguma būvdarbiem un akmens/granīta seguma būvdarbiem tiek ļauts pieredzi apliecināt tikai ar attiecīgā seguma izbūves darbiem.
Lūdzam apstiprināt, ka arī pieredzi betona bruģakmens seguma būvdarbos un akmens /granīta seguma būvdarbos pretendents ir tiesīgs  apliecināt ar attiecīgo segumu pārbūves vai atjaunošanas darbiem. Gadījumā, ja tomēr attiecīgo segumu pārbūves vai atjaunošanas darbu norādīšana nav atļauta, lūdzam, sniegt definīciju jēdzienam “izbūve”.
Atbilde:
Komisija informē, ka atklāta konkursa nolikumā ir veikti grozījumi, tajā skaitā atklāta konkursa nolikuma 3.5.3., 3.5.4., 3.6.3., 3.6.4., 3.7.3., 3.7.4., 3.8.3. un 3.8.4.apakšpunktos, nosakot, ka pieredzi var apliecināt gan ar konkrētā seguma izbūves, gan ar pārbūves, gan ar atjaunošanas darbiem.


	4.jautājums: Par “ielu”
Iepirkuma nolikuma 3.5. apakšpunktā, 3.6. apakšpunktā, 3.7. apakšpunktā un 3.8. apakšpunktā izvirzītās pieredzes prasības tiek attiecinātas uz pilsētas ielu objektiem. 
Ņemot vērā prasības formulējumu/mērķi un iepirkuma nolikumā ietverto “objekta” skaidrojumu, lūdzam apstiprināt, ka ar jēdzienu “iela” iepirkuma nolikuma izpratnē ir saprotams ielas komplekss, piemēram, arī ceļu (ielas) inženierbūves – transportlīdzekļu stāvvietas, laukumi, velosipēdu ceļi un ietves, ielas nobrauktuves, un līdz ar to attiecīgās pieredzes prasības var tikt izpildītas, norādot, piemēram, arī tādus darbus, kas pilsētas ielas būvobjekta ietvaros tika veikti pie attiecīgās ielas piegulošā ietvē.
Atbilde:
Komisija skaidro, ka ar jēdzienu “iela” atklāta konkursa nolikuma izpratnē ir saprotama satiksmei un inženierkomunikāciju izvietošanai paredzēta teritorija, kas atrodas starp sarkanajām līnijām un ietver brauktuvi, ietves, veloinfrastruktūru, sabiedriskā transporta joslas un pieturvietas, zaļās joslas, satiksmes organizācijas elementus, apgaismojumu, kā arī inženierkomunikācijas.


5.jautājums: Par faktisko darbu veikšanas vietu
Iepirkuma nolikuma 3.5. apakšpunktā, 3.6. apakšpunktā, 3.7. apakšpunktā un 3.8. apakšpunktā izvirzītās pieredzes prasības tiek attiecinātas uz pilsētas ielu objektiem. 
Lūdzam skaidrot, vai pretendents minēto prasību ietvaros ir tiesīgs norādīt būvobjektu, kura pamatpriekšmets ir ietves būvdarbi (piemēram, būvobjekts ir nosaukts kā “ietves izbūve…..”, “ietves pārbūve…….”, “ietves atjaunošana……..” u.tml.), tādā gadījumā, ja prasībās minētie specifiskie darbi tika veikti uz ielas? 
Atbilde:
Komisija skaidro, ka ietve ir ielas sastāvdaļa.


6.jautājums: Par pieredzes apliecināšanas periodu
Atbilstoši iepirkuma komisijas 13.01.2026. sniegtajai atbildei par pieredzi apliecinošu periodu, šāds periods ir 2021., 2022., 2023., 2024., 2025. un 2026.gads līdz piedāvājumu iesniegšanas brīdim. 
Iepirkuma nolikumā ir sniegts skaidrojums, ka objekts ir atsevišķi nodalīta būvdarbu vieta (būvlaukums) un/vai noslēgtais būvdarbu līgums ar pasūtītāju, kura ietvaros pretendents kopumā un/vai atsevišķi ir izpildījis vismaz Nolikumā attiecīgās izvirzītās prasības.
Lūdzam skaidrot, kā tiks rēķināts objekta realizācijas termiņš/darbu veikšanas termiņš – vai par atskaites punktu tiks izmantots būvobjektu pieņemšanas ekspluatācijā termiņš, vai visu darbu pabeigšanas termiņš, vai būvdarbu līgumu izpildes termiņš (pēdējais datums), vai arī tomēr iepirkuma komisija vadīsies no konkrēto (specifisko) darbu veikšanas perioda attiecīgo būvobjektu/līgumu ietvaros, t.i., prasību ietvaros tiks vērtēts faktiskais darbu veikšanas termiņš (piemēram, periods, kurā tika izbūvēts asfaltbetona segums, periods kurā tika izbūvēts betona bruģa segums, periods, kurā tika izbūvētas aku lūkas u.tml.).
Skaidrojums iepirkuma komisijai, lai atspoguļotu jautājuma būtību:
Gan būvdarbu līgumu izpilde, gan būvobjektu realizācijas periodi līdz būvobjektu nodošanai ekspluatācijā var ilgt vairākus gadus, līdz ar to faktiski bieži rodas situācijas, kurās faktiski darbi tiek daļēji veikti vienā gadā, tad daļēji tiek veikti otrajā gadā, tad daļēji tiek veikti trešajā gadā un tikai tad būvobjekts tiek nodots ekspluatācijā/tiek pabeigta darbu izpilde. Tāpēc skaidrības ieviešanas nolūkā un vienotas izpratnes par prasībām radīšanas nolūkā vēlējāmies jautāt, kā šādi gadījumi tiks vērtēti izvirzīto prasību ietvaros, vai iepirkuma komisija atzīs arī 2019. – 2020. gadā veiktos darbu apjomus par pieredzi apliecinošiem darbu apjomiem, ja tie tika veikti tāda būvdarbu līguma ietvaros, kurš tika izpildīts (tika pabeigta tā izpilde) 2021.gadā, vai ja tie tika veikti tāda būvobjekta ietvaros, kas tika nodots ekspluatācijā 2021.gadā (citiem vārdiem – par pieredzi apliecinošiem darbiem tiks atzīti darbi, kas tika veikti jebkādā periodā, un pamatnosacījums termiņā aprēķinam ir tikai būvdarbu līguma pabeigšanas datums un/vai būvobjekta nodošanas ekspluatācijā datums), vai arī tomēr tiks vērtēts faktiskais specifisko darbu veikšanas periods (citiem vārdiem – pamatnosacījums ir tāds, ka tieši visam pieredzē prasītajam darbu apjomam ir jābūt veiktam 2021. – 2026. gadu periodā un gadījumā, ja kāds no darbu veidiem vai darbu apjoma, kas nepieciešams kādas prasības izpildei ir veikt pirms tam (piemēram, 2020.gadā), tad šāda pieredze netiks atzīta par atbilstošu).
Atbilde:
Komisija skaidro, ka par pieredzi apliecinošiem darbiem tiks atzīti darbi, kas tika veikti jebkādā periodā, un pamatnosacījums termiņā aprēķinam ir tikai būvobjekta nodošanas ekspluatācijā datums.


	7.jautājums: Par būvdarbu vadītāju statusu pieredzes apliecināšanai
Iepirkuma nolikuma 3.7. apakšpunktā un 3.8. apakšpunktā ir izvirzītas prasības būvdarbu vadītāju pieredzei noteiktu darbu vadīšanā.
Ņemot vērā, ka ceļu būves sfērā ir izplatīta prakse būvdarbus vadīt gan atbildīgā būvdarbu vadītāja vadībā, gan konkrētu būvdarbu vadītāja/vadītāju vadībā (piemēram, komersantam viena un tā paša būvobjekta ietvaros norīkojot gan atbildīgo būvdarbu vadītāju ar būvprakses sertifikātu ceļu būvdarbu vadīšanā, gan ceļu būvdarbu vadītāju ar būvprakses sertifikātu ceļu būvdarbu vadīšanā), lūdzam skaidrot vai pretendents ir tiesīgs apliecināt vairāku būvdarbu vadītāju pieredzi ar vieniem un tiem pašiem būvobjektiem? Būtībā kāda būvdarbu vadītāja pieredzi apliecinot atbildīgā būvdarbu vadītāja statusā un kāda būvdarbu vadītāja pieredzi apliecinot konkrētu darbu vadītāja statusā (ceļu būvdarbu vadītāja statusā) viena un tā paša būvobjekta ietvaros.
Atbilde:
Komisija skaidro, ka atbildīgā būvdarbu vadītāja un ceļu būvdarbu vadītāja pieredzi var apliecināt viena un tā paša būvobjekta ietvaros, ja izpildās atklāta konkursa nolikuma 3.7. un 3.8.apakšpunktos noteiktās prasības un darbi veikti attiecīgo speciālistu vadībā.


8.jautājums: Par pieredzi apliecinošiem dokumentiem
Iepirkuma nolikuma 3.5. apakšpunktā un 3.6. apakšpunktā ir izvirzītas prasības pretendenta pieredzei. Kā obligāti iesniedzamie pieredzi apliecinošie dokumenti ir noteiktas atsauksmes (izziņas) no apliecinājumā par pieredzi norādītajiem pasūtītājiem (norādot izpildīto darbu veidus un apjomus, darbu pasūtītāju, līguma nosaukumu, darbu izpildes vietu, darbu izpildes periodu).
Lūdzam iepirkuma komisiju skaidrot, vai pretendents ir tiesīgs pievienot tādu atsauksmi, kurā nav pilnīgi uzskaitīti visi nepieciešamie darbu veidi un apjomi atbilstoši prasībām, papildus pievienojot atsauksmēm ekvivalentus citus objektīvi pārbaudāmus pierādījumus (piemēram, ar pasūtītāju savstarpēji parakstītas darbu izpildes formas)?
Skaidrojums iepirkuma komisijai, lai atspoguļotu jautājuma būtību:
Latvijā nav ieviesusies prakse, ka atsauksmes tiek pieprasītas katram iepirkumam atsevišķi, līdz ar to pārsvarā būvkomersanti tās iegūst kā vispārīgu dokumentu, kas ne vienmēr atbilst kāda konkrēta iepirkuma prasībām atbilstošajai detalizācijas pakāpei. Tāpēc uz atkārtotu atsauksmju pieprasīšanu pasūtītāji visbiežāk reaģē negatīvi un lēni, kas būtiski apgrūtina piedāvājuma sagatavošanu.
Atbilde:
Komisija skaidro, ka gadījumā, ja atsauksmē nav pilnīgi uzskaitīti visi nepieciešamie darbi pieredzes apliecināšanai, pretendentam jāiesniedz citi dokumenti, piemēram, Darbu nodošanas-pieņemšanas akti vai izraksti no tiem, vai segto darbu akti, kas apliecina atklāta konkursa nolikumā noteikto veikto darbu veidu un apjomu.



